贈蔡山王潛
作者：呂陶
朝代：宋

paragraphs: 王生性高閒，了不掛塵網。
家居蔡山下，景物盡幽爽。
山松何年植，老幹已增長。
山雲終日飛，秀氣自飄蕩。
山泉涓涓流，落澗有餘響。
山月隱隱出，澄輝透林莾。
生嘗坐巖石，寂爾遺萬想。
横琴試一弄，意外忽忘象。
千年幾興亡，六合一俯仰。
惟傳太古聲，猶在五弦上。
純皇與聖帝，作樂理和暢。
志士及幽人，寄情多感愴。
於焉得深趣，不返而遂往。
銖石莫重輕，尺尋奚直枉。
清哉此標節，抑可勸鄉黨。
予生本靜默，意味欲恬養。
偶然從宦遊，百態殊鞅掌。
既無移時術，力軟不能强。
亦有超世心，倦足欲焉往。
作詩持贈生，厚顔尤惘惝。